Rethemnos Live

Ομιλία με θέμα «Τα απολιθωμένα θηλαστικά των σπηλαίων» στο Παλαιοντολογικό Μουσείο Ρεθύμνου
2025-03-20 20:00 (Europe/Athens) | Παλαιοντολογικό Μουσείο Ρεθύμνου, Μαρκέλλου & Σαθά, Ρέθυμνο, Ρεθύμνου, 74100, Ελλάδα
Ομιλία με θέμα «Τα απολιθωμένα θηλαστικά των σπηλαίων» θα πραγματοποιηθεί στο Παλαιοντολογικό Μουσείο Ρεθύμνου την Πέμπτη 20 Μαρτίου και ώρα 20:00.
Θα μιλήσει ο Γεωλόγος – Παλαιοντολόγος της Εφορείας Παλαιοανθρωπολογίας-Σπηλαιολογίας του Υπουργείου Πολιτισμού, δρ. Αθανασίου Αθανάσιος.
Είσοδος Ελεύθερη

Γιορτή Μαθητικής Δημιουργίας Σχολικού Έτους 2024-25 στο Ρέθυμνο
2025-03-21 08:45 | Σπίτι του Πολιτισμού, Βερνάδου 10, Ρέθυμνο, Ρεθύμνου, 74100, Ελλάδα
Την Παρασκευή 21 Μαρτίου 2025 (Προσέλευση 08:30 – Έναρξη 08:45) στο Σπίτι του Πολιτισμού Μαθητές, Μαθήτριες & Εκπαιδευτικοί της Διεύθυνσης Δευτεροβάθμιας Εκπαίδευσης Ρεθύμνου επικοινωνούν, εκφράζονται, δημιουργούν, συνθέτουν και παρουσιάζουν τα αποτελέσματα της μελέτης & των εργασιών τους στο πλαίσιο υλοποίησης πολύμηνων Εθελοντικών Προγραμμάτων Σχολικών Δραστηριοτήτων – Περιβαλλοντικής Εκπαίδευσης, Αγωγής Υγείας, Πολιτιστικών Θεμάτων & Αγωγής Σταδιοδρομίας.
Κατά το Σχολικό Έτος 2024-25 στα Σχολεία της Διεύθυνσης Δευτεροβάθμιας Εκπαίδευσης Ρεθύμνου έχουν σχεδιαστεί και υλοποιούνται ΕΘΕΛΟΝΤΙΚΑ από τους Εκπαιδευτικούς και τους μαθητές/τριες 200 Προγράμματα Σχολικών Δραστηριοτήτων:

58 Προγράμματα Περιβαλλοντικής Αγωγής
50 Προγράμματα Αγωγής Υγείας
90 Προγράμματα Πολιτιστικών Θεμάτων
2 Προγράμματα Αγωγής Σταδιοδρομίας

Στα Προγράμματα Περιβαλλοντικής Αγωγής, όπου η διευρυμένη έννοια του Περιβάλλοντος λειτουργεί ως φυσική δεξαμενή αλλά και πεδίο κάθε ανθρώπινης δραστηριότητας, τα παιδιά γνωρίζουν τον τόπο τους αλλά και άλλες περιοχές, μελετούν τις έννοιες της Βιώσιμης ανάπτυξης, της κλιματικής κρίσης, της υποβάθμισης του αστικού και φυσικού περιβάλλοντος, των περιβαλλοντικών κινδύνων και αντιλαμβάνονται τη σημασία τους και τις επιπτώσεις που έχουν στην ποιότητα ζωής.
Στα Προγράμματα Αγωγής Υγείας, όπου η υγεία αντιμετωπίζεται όχι ως απουσία ασθένειας, αλλά ως συνολική ποιότητα ζωής με πολλαπλές παραμέτρους, τα παιδιά εκφράζουν τις σκέψεις και τα συναισθήματά τους, ενημερώνονται για την ασφαλή χρήση του διαδικτύου, γνωρίζουν τη σημασία της πρόληψης στη διατήρηση και προαγωγή της υγείας, υποστηρίζουν τα ανθρώπινα δικαιώματα και σέβονται τη διαφορετικότητα. Στο πλαίσιο της ειρηνικής διαχείρισης συγκρούσεων εκπαιδεύονται στη Σχολική Διαμεσολάβηση.
Στα Προγράμματα Πολιτιστικών Θεμάτων τα παιδιά ασχολούνται με ευρύ φάσμα τομέων πολιτισμού και τεχνών, με την τοπική ιστορία και την πολιτιστική κληρονομιά. Έτσι, αναπτύσσονται δράσεις που σχετίζονται με το θέατρο, τη μουσική, το χορό, τις εικαστικές τέχνες, τη λογοτεχνία, το μαθητικό τύπο, τη γνωριμία με την τέχνη της φωτογραφίας
Στα Προγράμματα Αγωγής Σταδιοδρομίας μέσα από σύνολο ενεργειών και δραστηριοτήτων τα παιδιά αναζητούν επαγγελματικά τους ενδιαφέροντα, καλλιεργούν τις ικανότητες και τις δεξιότητές τους και διερευνούν πληροφορίες για τα επαγγέλματα και τις εκπαιδευτικές/επαγγελματικές διαδρομές.
H Εκδήλωση στοχεύει στη διάχυση αποτελεσμάτων των Προγραμμάτων Σχολικών Δραστηριοτήτων για το Περιβάλλον, την Υγεία και τον Πολιτισμό αλλά και στην αλληλεπίδραση, απευθύνεται σε όλα τα μέλη της εκπαιδευτικής κοινότητας – μαθητές, εκπαιδευτικούς, γονείς – και την τοπική κοινωνία και συνδιοργανώνεται από τη Διεύθυνση Δευτεροβάθμιας Εκπαίδευσης Ρεθύμνου δια της Υπεύθυνης Σχολικών Δραστηριοτήτων την Περιφέρεια Κρήτης και τον Δήμο Ρεθύμνου.
δείτε το πρόγραμμα της εκδήλωσης: ΓΜΔ 2025 ΠΡΟΓΡΑΜΜΑ

Παρουσίαση – προβολή για τα φαράγγια Αρκαδιώτικο και Ελευθερνιώτικο
2025-03-26 19:30 | Τοπικό Τμήμα Δυτικής Κρήτης Ελληνικής Σπηλαιολογικής Εταιρείας, Neofitou Patelarou, Rethymno, Ρέθυμνο, 741 31, Greece
Εκδήλωση γνωριμίας με τα φαράγγια του Αρκαδιού και της Ελεύθερνας θα πραγματοποιηθεί την προσεχή Τετάρτη 26 Μαρτίου στις 7.30 το απόγευμα στην Έκθεση του Τμήματος Δυτικής Κρήτης της Ελληνικής Σπηλαιολογικής Εταιρείας στο Ρέθυμνο, στην οδό Πατελάρου 14 (παλιά πόλη).
Την παρουσίαση-προβολή θα κάνει το μέλος του Τμήματος Χάρης Στρατιδάκης, ο οποίος οργανώνει στη συνέχεια εξόρμηση στο Αρκαδιώτικο Φαράγγι την Κυριακή 30 Μαρτίου.
Στο φαράγγι του Αρκαδίου, στο οποίο ο ομιλητής διοργανώνει διασχίσεις από το 1999, θα πραγματοποιηθούν στάσεις ξενάγησης στην Παναγία του Μερκούρη με τον εντυπωσιακό πλάτανο, στη γέφυρα του 1685 και στην κρήνη του 1651, στα αρκαδιώτικα ταμπακαριά, στον Τίμιο Σταυρό του Κορέ και στον Άγιο Ιωάννη στην Τραπέζα, με το εκεί λατομείο. Θα συνεχίσουμε στην περιοχή με τα απολιθώματα, όπου παλιότερα είχαμε ανακαλύψει απολίθωμα ψαριού και κατηφορίζοντας θα φτάσουμε στο αρκαδιώτικο μετόχι του Αστυρακιά, με το αειφορικό κυπαρισσοδάσος.

Ο ναός της Παναγίας του Αστυρακιά στο Αρκαδιώτικο φαράγγι

Παρακάτω θα συναντήσουμε την πηγή του νερού (σήμερα διοχετευμένο αλλού) και τα υπολείμματα των αρκαδιώτικων νερόμυλων με το μυλόσπιτό τους. Ερείπια νερόμυλων που ανήκαν σε κατοίκους του Πίκρη θα συναντήσουμε και παρακάτω, ενώ θα κοντοσταθούμε στον ναό της Κοίμησης της Θεοτόκου, κτισμένο στη θέση ιερού της αρχαιότητας.
Ξεκούραση στη δροσιά του θολωτού περάσματος της έπαυλης του Πίκρη (σήμερα ερειπωμένου) σε παλιότερη διάσχιση του Αρκαδιώτικου φαραγγιού
Στον Πίκρη θα επισκεφθούμε την έπαυλη Clodio, με το εντυπωσιακό θύρωμα του έτους 1610. Θα ολοκληρώσουμε την περιήγησή μας στο αρκαδιώτικο φαράγγι στον φιλόξενο χώρο του Κωστή Μπιρικάκη, ο οποίος μπορεί να μας δώσει αυθεντικές πληροφορίες για τον κόσμο του φαραγγιού μέχρι και τη δεκαετία του 1960, όταν έσφυζε από ζωή. Στην προβολή της Τετάρτης θα δούμε επίσης το σπηλαιώδες προσκύνημα του Αγίου Αντωνίου στην Τραπέζα, τον βυζαντινό ναό του Αγίου Δημητρίου (παλιότερο ρωμαϊκό λουτρό) και την εκβολή του Αρκαδιώτη ποταμού στη θάλασσα, στην οποία διανοίγεται ένα υπαίθριο αρχαιολογικό πάρκο.
Η προβολή για το φαράγγι της Ελεύθερνας εστιάζεται περισσότερο στα εκεί τεχνητά σπήλαια και ακολουθεί την διαδρομή στην οποία ο ομιλητής έχει οδηγήσει δεκάδες ενδιαφερόμενων, από το 1985: Σπήλιος Τσικούδη, σπήλαιο-λατομείο Περιστερέ, σπηλαιώδεις ναοί Αγίων Κωνσταντίνου και Ελένης, Αγίας Άννας, Αγίας Καλής, Αγίας Ελέσας (κατακρημνισμένη) και Αγίου Αντωνίου, πηγή Αγίας Ελέσας, ελληνιστική γέφυρα Χαλοπότας και νερόμυλος Τσερβοπέτρου. Μετά από έρευνα στην περιοχή για απολιθωμένα κοράλλια, θα αναζητήσουμε τον Σπήλιο του Σεΐνη και θ’ ανηφορίσουμε για την ακρόπολη της αρχαίας Ελεύθερνας στη θέση Πυργί, όπου αναπτύσσεται ο ανασκαφικός τομέας του αείμνηστου Θανάση Καλπαξή(1944-2021). Στη διαδρομή μας θα συναντούμε και υπολείμματα του αρχαίου τείχους. Από εκεί θα κατευθυνθούμε νότια, προς τις εντυπωσιακές Στέρνες. Πρόκειται για δύο μεγάλες δεξαμενές νερού που διανοίχτηκαν πιθανόν στα ελληνιστικά χρόνια ως λατομεία και χρησιμοποιήθηκαν στα ρωμαϊκά ως δεξαμενές αποθήκευσης νερού. Αν μας μείνει καιρός, θα μπορέσουμε να επισκεφθούμε και την πηγή στο Καλό Νερό. Στην ανατολική πλευρά του λόφου θα επισκεφθούμε, τέλος, την Τρύπα του Ανεμόμυλου, μια σήραγγα προσαγωγής του νερού διανοιγμένη στον φυσικό βράχο, η οποία μετέφερε νερό στην περιοχή του Κατσιβέλου, όπου βρίσκεται ο εκτεταμένος ανασκαφικός τομέας του αείμνηστου Πέτρου Θέμελη (1936-2023).

λατομείο του Περιστερέ

Στην προβολή της Τετάρτης όσοι παρευρεθούν θα έχουν την ευκαιρία να δουν επίσης εντυπωσιακούς λαξευτούς τάφους-δωμάτια, την πηγή στο Πηγαϊδάκι, τον βυζαντινό Πύργο, του Παπά τον Σπήλιο και την εκεί αιωνόβια ελιά, τις βραχοκλησιές του Αγίου Νικολάου και του Αγίου Γεωργίου, του Παπά τον Κόλυμπο, τις δεκάδες στέρνες στην περιοχή Νησί, τον εποχιακό καταρράχτη, τον ανασκαμμένο χώρο και την βασιλική του Κατσιβέλου, τον Σωτήρα Χριστό και τη βάση της παλιότερης βασιλικής. Αναφορές θα γίνουν και στο φυσικό περιβάλλον του φαραγγιού, το οποίο σε μεγάλο βαθμό παραμένει ανέγγιχτο από τον σύγχρονο «πολιτισμό». Η διάσχιση του φαραγγιού της Ελεύθερνας θα γίνει σε χρόνο που θα ανακοινωθεί αργότερα.
Η συμμετοχή στην εκδήλωση της Τετάρτης είναι ελεύθερη, όπως σε όλες τις εκδηλώσεις της Σπηλαιολογικής Εταιρείας. Η συμμετοχή στην εξόρμηση της Κυριακής στο Αρκαδιώτικο φαράγγι είναι επίσης ελεύθερη, μετά όμως από δήλωση συμμετοχής στον υπεύθυνό της Χάρη Στρατιδάκη (6974026196). Εκείνος θα φροντίσει για την κατανομή σε ιδιωτικά μεταφορικά μέσα, ώστε να μη χρειαστεί να επαναληφθεί η διάσχιση, προς την αντίθετη κατεύθυνση.
ΤΜΗΜΑ ΔΥΤΙΚΗΣ ΚΡΗΤΗΣ
ΕΛΛΗΝΙΚΗΣ ΣΠΗΛΑΙΟΛΟΓΙΚΗΣ ΕΤΑΙΡΕΙΑΣ

Εκδήλωση στο Ρέθυμνο με θέμα «Οδοιπορικό στην Αγιοτόκο Καππαδοκία της Ρωμιοσύνης»
2025-03-27 20:00 | Αίθουσα Ι.Ν. Τεσσάρων Μαρτύρων, Πλατεία Τεσσάρων Μαρτύρων, Ρέθυμνο, Ρεθύμνου, 74100, Ελλάδα
Με αφορμή τη συμπλήρωση 100 χρόνων (1924-2024) από τον ξεριζωμό του Ελληνισμού της Καππαδοκίας, η Ιερά Μητρόπολη Ρεθύμνης και Αυλοποτάμου διοργανώνει την εκδήλωση «Οδοιπορικό στην Αγιοτόκο Καππαδοκία της Ρωμιοσύνης».
Η εκδήλωση θα πραγματοποιηθεί την Πέμπτη 27 Μαρτίου 2025 και ώρα 20:00, στην αίθουσα εκδηλώσεων του Ιερού Ναού των Αγίων Τεσσάρων Μαρτύρων στο Ρέθυμνο.
Την παρουσίαση θα συνοδεύσει ξενάγηση από τον Καππαδόκα Κωνσταντίνο Β. Τερζίδη, ενώ ιδιαίτερη αναφορά θα γίνει στον ερχομό της θαυματουργής Ιεράς Εικόνας του Αρχαγγέλου από το Φερτέκι της Καππαδοκίας.
Η εκδήλωση αποτελεί μια μοναδική ευκαιρία για το κοινό να γνωρίσει την πλούσια πολιτιστική και θρησκευτική κληρονομιά της Καππαδοκίας, μέσα από ιστορικές αναφορές και φωτογραφικό υλικό.

Παρουσίαση της νέας ποιητικής συλλογής του Μιχάλη Μελαχροινούδη
2025-03-28 19:30 | Επιμελητήριο Ρεθύμνου, Εμμανουήλ Πορτάλιου 23, Ρέθυμνο, Ρεθύμνου, 74100, Ελλάδα
Ο Σύλλογος Εκπαιδευτικών Πρωτοβάθμιας Εκπαίδευσης Ρεθύμνου και οι εκδόσεις Παρατηρητής της Θράκης σας προσκαλούν στην παρουσίαση της νέας ποιητικής συλλογής του Μιχάλη Μελαχροινούδη, «Σύσσωμος», παρουσία του ποιητή, που θα πραγματοποιηθεί στο Επιμελητήριο Ρεθύμνου (Εμμ. Πορτάλιου 23), την Παρασκευή 28 Μαρτίου και ώρα 19:30.
Με τον ποιητή θα συνομιλήσουν οι:

Νίκος Βαράκης, παιδίατρος, συγγραφέας
Ηλίας Κουρκούτας, καθηγητής Ψυχολογίας, Παιδαγωγικό Τμήμα Δημοτικής Εκπαίδευσης Πανεπιστημίου Κρήτης, ποιητής
Μαρίνα Σούκα, PhD Ιστορίας, Διευθύντρια 13ου Δημοτικού Σχολείου Ρεθύμνου.

Τη συζήτηση θα συντονίσει ο Γιάννης Μαρινάτος, εκπαιδευτικός, Πρόεδρος Συλλόγου Εκπαιδευτικών Πρωτοβάθμιας Εκπαίδευσης Ρεθύμνου.

10η συνάντηση της Σχολής Γονέων της Ιεράς Μητροπόλεως Ρεθύμνης και Αυλοποτάμου
2025-03-29 18:00 | Αίθουσα Ι.Ν. Τεσσάρων Μαρτύρων, Πλατεία Τεσσάρων Μαρτύρων, Ρέθυμνο, Ρεθύμνου, 74100, Ελλάδα
Η Σχολή Γονέων της Ιεράς Μητροπόλεως Ρεθύμνης και Αυλοποτάμου σας προσκαλεί, το Σάββατο 29/3/2025, 6:00 μ.μ, στην αίθουσα εκδηλώσεων του Ιερού Ναού Αγίων Τεσσάρων Μαρτύρων, στο Ρέθυμνο, στη 10η συνάντηση με θέμα: «Νέοι και πίστη στη μεταμοντέρνα εποχή»
Ομιλητής: Πρωτοπρεσβύτερος Βασίλειος Θερμός, Ψυχίατρος παιδιών και εφήβων, πρώην Καθηγητής Ανωτάτης Εκκλησιαστικής Ακαδημίας Αθήνας
Θα μελετήσουμε ορισμένα χαρακτηριστικά της μετανεωτερικότητας ώστε να αντιληφθούμε τον μεταμοντέρνο τρόπο σκέψης τον οποίο έχουν υιοθετήσει πολλοί σύγχρονοι νέοι. Στη συνέχεια θα εξετάσουμε πώς αυτά επηρεάζουν τη θρησκευτικότητα. Στόχος μας θα είναι να κατανοήσουμε τους ‘‘δρόμους’’ μέσα από τους οποίους πρέπει να περάσουν οι προσπάθειες γονέων, κληρικών, και κατηχητών, έτσι ώστε το μήνυμα του Χριστού να γίνει επίκαιρο και στη συγκεκριμένη κουλτούρα. Ουσιαστικά οι μεταμοντέρνοι νέοι αναζητούν έναν πιο υπαρξιακό Χριστιανισμό.

Έκθεση φωτογραφίας με θέμα «Ίμβρος, Γενέτειρα Πατριαρχική» στο Ρέθυμνο
2025-03-29 19:30 | Αίθουσα Ι.Ν. Τεσσάρων Μαρτύρων, Πλατεία Τεσσάρων Μαρτύρων, Ρέθυμνο, Ρεθύμνου, 74100, Ελλάδα
Με την αιγίδα του Οικουμενικού Πατριαρχείου και την υποστήριξη της Ιεράς Μητρόπολης Ρεθύμνης και Αυλοποτάμου, ανοίγει τις πύλες της στο Ρέθυμνο η έκθεση φωτογραφίας με τίτλο «Ίμβρος, Γενέτειρα Πατριαρχική».
Τα εγκαίνια της έκθεσης θα πραγματοποιηθούν το Σάββατο 29 Μαρτίου 2025 στις 19:30, στην Αίθουσα Εκδηλώσεων του Ιερού Ναού των Αγίων Τεσσάρων Μαρτύρων.
Η έκθεση, η οποία διοργανώνεται σε συνεργασία με την Περιφερειακή Ενότητα Ρεθύμνης, θα διαρκέσει έως τις 13 Απριλίου 2025 και θα είναι ανοιχτή καθημερινά, τις ώρες 09:00-13:00 και 17:00-19:00.
Την επιμέλεια της έκθεσης έχει αναλάβει ο Κωνσταντίνος Β. Τερζίδης, ενώ επισκέψεις σχολείων και συλλόγων μπορούν να πραγματοποιούνται κατόπιν συνεννόησης.
Η έκθεση αποτελεί μια σπάνια ευκαιρία να γνωρίσει το κοινό την ιστορία και την πολιτιστική κληρονομιά της Ίμβρου, τόπου γέννησης του Οικουμενικού Πατριάρχη Βαρθολομαίου.

Εκδήλωση στο Πολεμικό Μουσείο Χρωμοναστηρίου
2025-03-30 12:00 | Χρωμοναστήρι, Χρωμοναστήρι, Χρωμοναστήρι, Ρεθύμνου, Ελλάδα
Ο Σύλλογος Φίλων του Πολεμικού Μουσείου, Παραρτήματος Χρωμοναστηρίου Ρεθύμνου, και το Παράρτημα Χρωμοναστηρίου του Πολεμικού Μουσείου Αθηνών συνδιοργανώνουν την Κυριακή 30 Μαρτίου 2025 και ώρα 12:00 στην αίθουσα διαλέξεων του Πολεμικού Μουσείου εκδήλωση με θέμα: «Το Εικονοστάσι της Επανάστασης».
Είσοδος ελεύθερη.

«Σημείο – γραμμή – επίπεδο»: Έκθεση του Τομέα Εφαρμοσμένων Τεχνών του 1ου Ε.Κ. - ΕΠΑΛ Ρεθύμνου
2025-04-01 09:00 - 20:00 | Σπίτι του Πολιτισμού, Βερνάδου 10, Ρέθυμνο, Ρεθύμνου, 74100, Ελλάδα
Ο Τομέας Εφαρμοσμένων Τεχνών του 1ου Ε.Κ. – ΕΠΑΛ Ρεθύμνου διοργανώνει έκθεση στο Σπίτι του Πολιτισμού, 1 και 2 Απριλίου 2025 με ώρες λειτουργίας 09.00-14.00 και 18.00-20.00.
Οι γραμμές περιπλανιούνται χωρίς προορισμό, αλλά μέσα από αυτήν την φαινομενική ανεμελιά μιας βόλτας αποκτούν μορφές – οργανικές δομές, γεωμετρικούς όγκους ή τρισδιάστατα τοπία που ζωντανεύουν σαν να υπήρχαν πάντα εκεί.
Ο τομέας παρουσιάζει τα έργα των μαθητών του της σχολικής χρονιάς 2024-2025. Έργα από τα τμήματα Β΄ Εφαρμοσμένων Τεχνών και Γ΄ Γραφικών Τεχνών:

Σύνθεση
Eλεύθερο – Αρχιτεκτονικό σχέδιο
Φωτογραφία
Γραφιστική

Ελάτε να περιπλανηθούμε μαζί στα έργα των μαθητών και να αφήσουμε όλοι μαζί το δικό μας απο-τύπωμα στη βόλτα αυτή.

Εκδήλωση στο Ρέθυμνο με θέμα «Ανήλικοι – Βία – Ναρκωτικά: Υπάρχει Προστασία;»
2025-04-02 18:00 | Σπίτι του Πολιτισμού, Βερνάδου 10, Ρέθυμνο, Ρεθύμνου, 74100, Ελλάδα
Μια σημαντική εκδήλωση από το Ινστιτούτο P.A.D.A. – Αντιναρκωτική Δράση, με τη συμμετοχή ειδικών και επιστημόνων που θα μιλήσουν για την προστασία των ανηλίκων από τη βία και τα ναρκωτικά, θα πραγματοποιηθεί την Τετάρτη 2 Απριλίου 2025 και ώρα 18:00 στο Σπίτι του Πολιτισμού, Βερνάδου 12, Παλιά πόλη – Ρέθυμνο.
Ομιλητές:

Ραχωβίτσας Ιωάννης – Πρόεδρος του P.A.D.A.
Μπακούρη Ελένη – Διδάκτωρ Τοξικολογίας
Καλλιαστος Ιωάννης – Καρδιολόγος
Νάσιος Ιωάννης – Χειρουργός ΩΡΛ
Καρπαθάκη Μαρία – Παγκόσμια Πρωταθλήτρια Taekwondo
Μαρασιδή Χριστίνα-Ειρήνη – Επικοινωνιολόγος

Υπό την αιγίδα του Δήμου Ρεθύμνης και της Περιφέρειας Κρήτης

Μία λαμπάδα ένα χαμόγελο: Πασχαλινό Bazaar από «Το Χαμόγελο του Παιδιού» στο Ρέθυμνο
2025-04-04 10:00 - 20:00, 2025-04-05 10:00 - 18:00, 2025-04-06 10:00 - 18:00, 2025-04-08 10:00 - 20:00, 2025-04-09 10:00 - 20:00, 2025-04-10 10:00 - 20:00 | Δημαρχείο Ρεθύμνου, Κουντουριώτη 80, Ρέθυμνο, Ρεθύμνου, 74100, Ελλάδα
Το Χαμόγελο του Παιδιού σας προσκαλεί στο Πασχαλινό Bazaar του στο Ρέθυμνο, απέναντι από το Δημαρχείο.
Από την Παρασκευή 4/4 έως την Κυριακή 13/4, μπορείτε να βρείτε μοναδικές λαμπάδες, πασχαλινά δώρα και άλλα όμορφα προϊόντα, συμβάλλοντας στη στήριξη των παιδιών που έχουν ανάγκη.
Ώρες λειτουργίας:
Καθημερινά: 10:00 – 20:00
Σάββατο & Κυριακή: 10:00 – 18:00
Με κάθε αγορά, προσφέρετε ελπίδα και χαμόγελο στα παιδιά που το χρειάζονται.
Περισσότερες πληροφορίες: hamogelo.gr

Παρουσίαση του νέου τεύχους του περιοδικού «Σελιδοδείκτης» και προβολή της ταινίας The Teachers’ Protest
2025-04-04 19:30 | Στέκι Εκπαιδευτικών Ρεθύμνου, Ηλιακάκη 16, Ρέθυμνο, Ρεθύμνου, 74100
Το περιοδικό Σελιδοδείκτης για την εκπαίδευση και κοινωνία διοργανώνει εκδήλωση παρουσίασης του 22ου τεύχους του, στο Ρέθυμνο, την Παρασκευή 4 Απρίλη, στις 19.30, στο Στέκι Καθηγητών Ρεθύμνου (Ηλιακάκη 16)
Σε αυτήν θα παρέμβουν οι:

Αποστόλης Νικολόπουλος, μέλος της Συντακτικής Επιτροπής του Σελιδοδείκτη
Γιώργος Μιχαηλίδης, εκπαιδευτικός, διδάκτωρ Βαλκανικής Ιστορίας

Στη συνέχεια, θα προβληθεί η ταινία The Teachers’ Protest.
Λίγα λόγια για το τεύχος και την ταινία
Οι εξελίξεις στο διεθνές καπιταλιστικό σύστημα μας βάζουν σε μια περίοδο ακραίων ανταγωνισμών και κυνικής ιμπεριαλιστικής ρητορικής. Με την εκλογή Τραμπ, που έφερε στο προσκήνιο την κλίκα των αδιανόητα πλούσιων και χωρίς αναστολές κεφαλαιούχων, φάνηκε πως η διέξοδος που αναζητούν οι ΗΠΑ στα κρισιακά φαινόμενα είναι η γενική επίθεση με σημαία την ωμή δύναμη, κυρίως την πολεμική. Βλέπουμε επίσης τις διακηρύξεις της ΕΕ για «πολεμική οικονομία», τον πόλεμο στην Ουκρανία, τη γενοκτονία σε βάρος της Γάζας και του λαού της Παλαιστίνης. Σε αυτό το σκοτεινό παρόν η κυβέρνηση Μητσοτάκη έχει προσαρμοστεί πλήρως, έχοντας επιλέξει τη ταύτιση με τον επιθετικό ιμπεριαλισμό των ΗΠΑ και της ΕΕ.
Με βάση αυτό το γενικό φόντο, το αφιέρωμα του νέου τεύχους (Πόλεμος και Εκπαίδευση) στοχεύει να ενισχύσει την ανάλυση και επιχειρηματολογία της αντιπολεμικής πάλης του εκπαιδευτικού κινήματος, το διεθνισμό του, να πλουτίσει με παλιές και σύγχρονες σκέψεις και εμπειρίες τις αποσκευές του στη σκληρή διαπάλη που θα οξυνθεί.
Από το άλλο μέρος, στις λαϊκές κινητοποιήσεις της 28 Φλεβάρη, με αφορμή το έγκλημα στα Τέμπη, οι δρόμοι πλημμύρισαν με ξεκάθαρα αιτήματα που κανείς/μια δεν μπορεί να διαγράψει: αλήθεια, δικαιοσύνη, δικαίωμα στη ζωή, οξυγόνο.
Εκτός από τις προσπάθειες συγκάλυψης ευθυνών αποκαλύπτονται και βαθύτερα αίτια, με τα δραματικά αποτελέσματα των ιδιωτικοποιήσεων όπως έγινε στους σιδηροδρόμους. Απέναντι σε μια αντίστοιχη απειλή εκτεταμένης ιδιωτικοποίησης βρίσκεται πλέον και η δημόσια εκπαίδευση (ιδιωτικά πανεπιστήμια, Ωνάσεια σχολεία, Ακαδημίες Επαγγελματικής Εκπαίδευσης κ.λπ.). Αυτή η πολυτυπία διασφαλίζει την ολοκληρωτική υποταγή της εκπαίδευσης στην αγορά και τα συμφέροντα του κεφαλαίου. Σε μια τέτοια προοπτική εντάσσονται οι πιέσεις επιβολής της αριστείας, του ανταγωνισμού και της αξιολόγησης, καθώς και η εξαπόλυση ενός πρωτοφανούς κύματος διώξεων στην εκπαίδευση ενάντια στη συνδικαλιστική δράση και τα φρονήματα. Αρκετά άρθρα του νέου τεύχους αφορούν αυτά τα ζητήματα (εξελίξεις στην εκπαίδευση, διώξεις, αναπλήρωση και εργασιακή ανασφάλεια κ.α.).
Σε σχέση και με την πάλη σε απαιτητικές συνθήκες, η ταινία The Teachers’ Protest αναφέρεται στην αντίσταση των Νορβηγών εκπαιδευτικών το 1942, όταν επιδιώχθηκε να
τους υποχρεώσουν να γίνουν μέλη της Ναζιστικής Ένωσης Εκπαιδευτικών και να διδάσκουν στις τάξεις τους τις ναζιστικές ιδέες. Πρόκειται για μια πολύμορφη μάχη, που
κατέληξε νικηφόρα, παρά τις συλλήψεις και τις αποστολές σε στρατόπεδα συγκέντρωσης.
Μία άγνωστη στο ευρύ κοινό ιστορία αντίστασης και αξιοπρέπειας, παρουσιασμένη σε μια ταινία που συνδυάζει το ντοκιμαντέρ, τη ζωντανή αφήγηση και το animation.

Εικαστικά Εργαστήρια Μουσείου Σύγχρονης Τέχνης Κρήτης: Εξερευνώντας τα έμφυλα στερεότυπα μέσω της τέχνης
2025-04-05 11:00 | Μουσείο Σύγχρονης Τέχνης Κρήτης, Μεσολογγίου 32, Ρέθυμνο, Ρεθύμνου, Ελλάδα
Ο Εκπαιδευτικός Τομέας- Εικαστικά Εργαστήρια του Μουσείου Σύγχρονης Τέχνης Κρήτης διοργανώνει μουσειοπαιδαγωγικό πρόγραμμα για τα έμφυλα στερεότυπα, με αφορμή την τρέχουσα έκθεση με τίτλο Pro Femina στους χώρους του Μουσείου το Σάββατο 5/4/2025 στις 11:00 η ώρα.
Μέσα από παρατήρηση, παιχνίδι ρόλων και δημιουργικές δραστηριότητες, τα παιδιά αμφισβητούν κοινωνικές νόρμες και εκφράζονται ελεύθερα. Αρχικά εξοικειώνονται με το μουσείο και τα εκθέματα, εστιάζοντας στην ενδυμασία. Στη συνέχεια, συμμετέχουν σε δραστηριότητες, όπου συνδυάζουν ρούχα χωρίς περιορισμούς φύλου, αφηγούνται ιστορίες.
Η εκπαιδευτική δράση ολοκληρώνεται με ένα δημιουργικό δρώμενο και συλλογική αποτίμηση. Βασικός στόχος: Να κατανοήσουν τα παιδιά, ότι η ταυτότητα και οι επιλογές τους δεν καθορίζονται από κοινωνικά στερεότυπα.
To πρόγραμμα απευθύνεται σε παιδιά 5 έως 9 ετών με δωρεάν συμμετοχή. Θα τηρηθεί σειρά προτεραιότητας.
Χώρος υλοποίησης προγράμματος: Μουσείο Σύγχρονης Τέχνης, Μεσολογγίου 32.
Διάρκεια προγράμματος: 11.00-12.30.
Για δηλώσεις συμμετοχής:
Τρίτη, Παρασκευή, Σάββατο στις ώρες 8.00-12.00.
Δευτέρα, Τετάρτη, Πέμπτη στις ώρες 13.00-18.00.
Επικοινωνία:
ΜΟΥΣΕΙΟ ΣΥΓΧΡΟΝΗΣ ΤΕΧΝΗΣ ΚΡΗΤΗΣ
ΕΚΠΑΙΔΕΥΤΙΚΟΣ ΤΟΜΕΑΣ – ΕΙΚΑΣΤΙΚΑ ΕΡΓΑΣΤΗΡΙΑ
ΧΕΙΜΑΡΑΣ 8, 74131
Τ: +30 28310 57353
www.cca.gr – email: ikaerg@cca.gr

Εκδήλωση με θέμα «Η ΒΙΑ ΣΤΗΝ ΕΠΟΧΗ ΜΑΣ, ΠΡΑΓΜΑΤΙΚΟΤΗΤΑ ΚΑΙ ΠΡΟΕΚΤΑΣΕΙΣ»
2025-04-05 11:30 | Ενοριακη Εστια Μεγαλης Παναγιας, Αγίας Βαρβάρας 26, Ρέθυμνο, Ρεθύμνου, 74132, Greece
Ο Σύνδεσμος Συνταξιούχων Καθηγητών Μέσης Εκπαίδευσης ν. Ρεθύμνου, σας προσκαλεί στην εκδήλωση του για ομιλία και συζήτηση με θέμα«Η ΒΙΑ ΣΤΗΝ ΕΠΟΧΗ ΜΑΣ, ΠΡΑΓΜΑΤΙΚΟΤΗΤΑ ΚΑΙ ΠΡΟΕΚΤΑΣΕΙΣ», με ομιλητή τον Δρ Παπακωνσταντή Γεώργιο.
Η εκδήλωση θα πραγματοποιηθεί το Σάββατο 5 Απριλίου 2025 , ώρα 11.30 στην Ενοριακή Εστία του Ι.Μ. Ναού της Μεγάλης Παναγίας (όπισθεν Ι.Ν. Αγίας Βαρβάρας).
Την εκδήλωση θα συντονίσει η Πρόεδρος του Συνδέσμου Παναγιώτα Φιλίππου – Ελευθερόγλου.

Έκθεση φωτογραφίας με τις πρόβες της «Ζώνης Αποκλεισμού» του Μικρού Θεάτρου Ρεθύμνου
2025-04-05 19:00 - 22:00 | Σπίτι του Πολιτισμού, Βερνάδου 10, Ρέθυμνο, Ρεθύμνου, 74100, Ελλάδα
Το Μικρό Θέατρο Ρεθύμνου συνεχίζει την πορεία του στον θεατρικό χώρο του Ρεθύμνου με την «Ζώνη Αποκλεισμού», ένα έργο βασισμένο στο “The Children” της βραβευμένης Βρετανίδας συγγραφέα Lucy Kirkwood, σε σκηνοθεσία Γιάννη Περογαμβράκη.
Την παράσταση πλαισιώνει Έκθεση Φωτογραφίας στο Σπίτι του Πολιτισμού, με στιγμιότυπα από τις πρόβες του έργου και μέσα από την φωτογραφική ματιά των Κωνσταντίνου Ανδρώνη, Μαρίας Ζουριδάκη, Μανώλη Καραταράκη & Γιώργου Κατάκη.
Η Έκθεση πραγματοποιείται υπό την Αιγίδα του Δήμου Ρεθύμνης.
Διάρκεια Έκθεσης: 28 Μαρτίου – 6 Απριλίου, ώρες 19:00 – 22:00

Εκδήλωση για τα 81 χρόνια από την ιστορική μάχη της Γκιουμπριάς στη Μέση Ρεθύμνου
2025-04-06 11:30 | Μέση Ρεθύμνου, Mesi, Ρεθύμνου, 741 50, Greece
81 χρόνια από την ιστορική μάχη της Γκιουμπριάς στη Μέση Ρεθύμνου και λίγες μέρες πριν από τη 9η Μάη, επέτειο της Μεγάλης Αντιφασιστικής Νίκης των λαών, καθώς αυτή την ημέρα συνθηκολόγησε άνευ όρων η ναζιστική Γερμανία και τελείωσε οριστικά, για την Ευρώπη, ο Β’ Παγκόσμιος Πόλεμος η Δημοτική Κοινότητα Μέσης Ρεθύμνης , το Παράρτημα Ρεθύμνου της Πανελλήνιας Ένωσης Αγωνιστών Εθνικής Αντίστασης- Δημοκρατικού Στρατού Ελλάδας και ο Πολιτιστικός Σύλλογος Μέσης Ρεθύμνης οργανώνουν εκδήλωση τιμής και μνήμης την Κυριακή 6 Απριλίου 2025 και ώρα 11.30 πμ στην Ιστορική σπηλιά Γκιουμπριάς Μέσης.
Σ ένα κόσμο που φλέγεται όπως ο σημερινός τα διδάγματα του χθες είναι πολύτιμη παρακαταθήκη για το σήμερα των λαών
Δημοτική Κοινότητα Μέσης Ρεθύμνης
Παράρτημα Ρεθύμνου ΠΕΑΕΑ-ΔΣ
Πολιτιστικός Σύλλογος Μέσης
ΠΡΟΓΡΑΜΜΑ ΕΚΔΗΛΩΣΗΣ
11 30 Προσέλευση στο χώρο (Σπηλιά Γκιουμπριάς) – Επιμνημόσυνη δέηση
11.45 Προσφώνηση από τον Πρόεδρο της Δημοτικής Κοινότητας Μέσης κο Περακάκη Στέλιο
11.50 Χαιρετισμοί Αρχών και φορέων
11.20 Ιστορικό της μάχης και κεντρική ομιλία από Εκπρόσωπο της ΠΕΑΕΑ-ΔΣ Παράρτημα Ρεθύμνου
12.00 Χαιρετισμός από εκπρόσωπο απογόνων των Ηρώων
12.10 Απαγγελίες ποιημάτων που έχουν γραφεί για το Ιστορικό αυτό γεγονός
12.15 Κατάθεση Στεφάνων – Ενός λεπτού σιγή- Εθνικός Ύμνος
Τα στεφάνια με ευθύνη των φορέων να ευρίσκονται 15 λεπτά τουλάχιστον νωρίτερα από την έναρξη , στο χώρο της Εκδήλωσης και να έχει δηλωθεί το όνομα του εκπροσώπου του φορέα ή συλλόγου, που θα το καταθέσει
12.45 Πέρας τελετής
Σας καλούμε να τιμήσετε με την παρουσία σας τη μνήμη των Αθανάτων Ηρώων

«4ο Χορευτικό ταξίδι σ’ όλη την Ελλάδα και στις παλιές αγαπημένες πατρίδες» από τον Πολιτιστικό Σύλλογο Σταυρωμένου
2025-04-06 18:30 | 5ο Γυμνάσιο Ρεθύμνου, Σφακάκι, Σφακάκι, Ρεθύμνου, 74100, Greece
Το τμήμα παραδοσιακών χορών του Πολιτιστικού Συλλόγου Σταυρωμένου, σας προσκαλεί την Κυριακή 6 Απριλίου στις 18:30, στο αμφιθέατρου του 5ου Αρσάνιου Γυμνασίου στο Σφακάκι.
Θα σας παρουσιάσουμε το «4ο Χορευτικό ταξίδι σ’ όλη την Ελλάδα και στις παλιές αγαπημένες πατρίδες».

Σας προσκαλούμε να ‘ρθείτε και να ταξιδέψουμε χορευτικά, σε διάφορα μέρη της Ελλάδας, στην Μικρά Ασία και τον Πόντο. Ελάτε να γνωρίσετε πως χόρευαν οι Ρεθυμνιώτες συρτό και Ρεθυμνιώτικη πόλκα. Θα χαρούμε να σας δούμε.
Την επιμέλεια της βραδιάς έχει η κυρία Τίνα Μαμούχα.
Στην εκδήλωση συμμετέχουν οι μουσικοί Γιώργος Στριλιγκάς και Γιάννης Σεισάκης.
Η είσοδος είναι ελεύθερη και θα σας κεράσουμε και μια ρακή.

Διάλεξη για τον Πέτρο Θέμελη από τον Χάρη Στρατιδάκη
2025-04-06 20:00 | Λύκειο Ελληνίδων Ρεθύμνου, Ελευθερίου Βενιζέλου 79, Ρέθυμνο, Ρεθύμνου, 74100, Ελλάδα
Το θέμα της ζωής και της δημιουργίας του μεγάλου πανεπιστημιακού καθηγητή, αρχαιολόγου και αναστηλωτή της αρχαίας πόλης της Μεσσήνης και όχι μόνον, αείμνηστου Πέτρου Θέμελη, με τίτλο: «Πέτρος Θέμελης: Ο αρχαιολόγος, ο συγγραφέας, ο δάσκαλος, ο οραματιστής», θα αναπτύξει ο κ. Χάρης Στρατιδάκης, εκπαιδευτικός, ερευνητής και συγγραφέας σε εκδήλωση που διοργανώνει το Λύκειο Ελληνίδων Ρεθύμνου.
Θα γίνει, επίσης, προβολή εικόνων.
Η εκδήλωση θα γίνει την Κυριακή 6 Απριλίου στις 20:00.

Ομιλία με θέμα «Γονεϊκή Επιτρεπτικότητα: οι συνέπειες στην ψυχική ζωή των παιδιών» στα Ανώγεια
2025-04-07 18:00 | Ανώγεια, Ανώγεια, Ανώγεια, Ρεθύμνου, 74051, Ελλάδα
Το Κέντρο Πρόληψης των Εξαρτήσεων και Προαγωγής της Ψυχοκοινωνικής Υγείας Π.Ε Ρεθύμνης, στα πλαίσια της συνεργασίας του με τους Δήμους της Π.Ε. Ρεθύμνου, την Ιερά Μητρόπολη Ρεθύμνης και Αυλοποτάμου και την Ιερά Μητρόπολη Λάμπης και Σφακίων, τις Διευθύνσεις Πρωτοβάθμιας και Δευτεροβάθμιας Διεύθυνσης Ρεθύμνου και τους κατά τόπους φορείς και Πολιτιστικούς Συλλόγους υλοποιεί σειρά ομιλιών για γονείς με θέμα: «Γονεϊκή Επιτρεπτικότητα: οι συνέπειες στην ψυχική ζωή των παιδιών», σε όλη την Περιφερειακή ενότητα Ρεθύμνου.
Η ανατροφή των παιδιών αποτελεί μια από τις πιο απαιτητικές, αλλά και πιο ουσιαστικές ευθύνες που έχει ένας γονιός. Αρκετές φορές οι γονείς, στην προσπάθειά τους να διαμορφώσουν ένα υποστηρικτικό και μη αυστηρό περιβάλλον για τα παιδιά τους, προκειμένου να προάγουν τη δημιουργικότητα, την αυτονομία και την αυτοπεποίθησή τους, πέφτουν στην παγίδα της επιτρεπτικότητας, ενός γονικού στυλ που χαρακτηρίζεται από χαλαρότητα ως προς τα όρια και τους κανόνες.
Σε μια εποχή που το μεγάλωμα των παιδιών είναι γεμάτο προκλήσεις και ανασφάλειες, στόχος μας είναι να συναντηθούμε με τους γονείς , να συζητήσουμε τον τρόπο που η επιτρεπτικότητα στην ανατροφή των παιδιών μπορεί να επηρεάσει την ψυχική υγεία και την κοινωνική τους ανάπτυξη και να αναδείξουμε τη σημασία της υγιούς οριοθέτησης.
Η ομιλία θα πραγματοποιηθεί τη Δευτέρα 07/04/2025 και ώρα 18.00, στην Αίθουσα Κινηματογράφου, στο Δημαρχιακό Μέγαρο Ανωγείων (Πλατεία Αρμί).
Για το Δ.Σ.
Ο Πρόεδρος
Σαρρής Μιχάλης,
Περιφερειακός Σύμβουλος
Η Επιστημονικά Υπεύθυνη
Μπογά Ανδρονίκη

Διάλεξη της Τζελίνας Χαρλαύτη με θέμα τον Αριστοτέλη Ωνάση στο Ινστιτούτο Μεσογειακών Σπουδών
2025-04-07 19:00 | Ινστιτούτο Μεσογειακών Σπουδών, Νικηφόρου Φωκά 130, Ρέθυμνο, Ρεθύμνου, Ελλάδα
Με μια εξαιρετικά ενδιαφέρουσα εισήγηση με θέμα: «Αριστοτέλης Ωνάσης: Ο μύθος και η ιστορία επιχειρηματικών παιγνίων» συνεχίζεται, τη Δευτέρα 7 Απριλίου 2025, στις 7 μ.μ., ο κύκλος των ανοιχτών επιστημονικών ομιλιών που συνδιοργανώνουν ο Δήμος Ρεθύμνου και το Ινστιτούτο Μεσογειακών Σπουδών του Ιδρύματος Τεχνολογίας και Έρευνας (ΙΤΕ).
Τη διάλεξη προσφέρει η Διευθύντρια ΙΜΣ-ΙΤΕ κα Τζελίνα Χαρλαύτη/ Καθηγήτρια Πανεπιστημίου Κρήτης, η οποία μας προϊδεάζει για το περιεχόμενο της διάλεξης αναφέροντας τα εξής:
«Δεν παίζω ποτέ τυχερά παιχνίδια, δεν με διασκεδάζει», δήλωνε ο Ωνάσης στους δημοσιογράφους των Νew York Times το 1958. «Δεν είμαι αντίθετος όμως. Το καταλαβαίνω. Όλη μου η ζωή είναι ένα απίθανο παιχνίδι».
Όταν ο Ωνάσης πέθανε το 1975 ήταν ένας από τους δέκα μεγαλύτερους ιδιοκτήτες δεξαμενόπλοιων στον κόσμο. Ωστόσο, δεν ήταν το μέγεθος του στόλου του, που έκανε πρωτοπόρο τον Ωνάση στην παγκόσμια ναυτιλία. Αυτό που τον διέκρινε από τους υπόλοιπους ήταν η καθοριστική συμβολή του στη εξέλιξη του θεσμού της ναυτιλιακής επιχείρησης, όπου συνδύασε την ευρωπαϊκή ναυτιλιακή τεχνογνωσία με τους αμερικανικούς θεσμούς και πόρους.
Η ζωή του Ωνάση έγινε παγκόσμιος μύθος: από τις Ηνωμένες Πολιτείες μέχρι τη Σοβιετική Ένωση, από την Αργεντινή μέχρι την Ινδονησία, από την Ιαπωνία και την Αυστραλία μέχρι την Αφρική. Έγινε το σύμβολο του πλούτου σε παγκόσμιο επίπεδο, το πρότυπο της επιτυχημένης ζωής ενός επιχειρηματία που μπόρεσε να διεκδικήσει και να αποκτήσει τα πάντα. Η πρόσληψη του Ωνάση όμως από το ευρύτερο κοινό έχει γίνει μέσα από τις προσωπικές του σχέσεις κυρίως με τις δύο διάσημες γυναίκες του, από το life style. Το ερευνητικό πρόγραμμα που διεξήγε το Κέντρο Ναυτιλιακής Ιστορίας του ΙΜΣ-ΙΤΕ ήταν η πρωτοποριακή καταγραφή και ταξινόμηση του Αρχείου Ωνάση (που αποτελείται από εκατομμύρια έγγραφα) του Ιδρύματος Ωνάση και η συγγραφή μιας τεκμηριωμένης ιστορίας της μυθιστορηματικής ζωής και επιχείρησης του Αριστοτέλη Ωνάση».
Ως γνωστόν, οι διαλέξεις πραγματοποιούνται στο χώρο του Ινστιτούτου Μεσογειακών Σπουδών στην Παλιά Πόλη Ρεθύμνου (Δ/νση: Νικηφόρου Φωκά 130 και Μελισσινού – στο τέλος του Μακρύ Στενού).
Όπως έχει ήδη αναφερθεί, οι ενδιαφερόμενοι –ες μπορούν να παρακολουθήσουν τη διάλεξη είτε με φυσική παρουσία στο χώρο διεξαγωγής της εκδήλωσης είτε διαδικτυακά μέσω του συνδέσμου https://www.ims.forth.gr/el/news-item/view?id=1784.

Ομιλία του Δημήτρη Καλοκύρη με θέμα «Ο Μπόρχες στο Ρέθυμνο»
2025-04-08 20:30 | Σπίτι του Πολιτισμού, Βερνάδου 10, Ρέθυμνο, Ρεθύμνου, 74100, Ελλάδα
Το Τμήμα Φιλολογίας του Πανεπιστημίου Κρήτης και ο Δήμος Ρεθύμνης σάς προσκαλούν στην ομιλία του Δημήτρη Καλοκύρη, συγγραφέα, εικαστικού, μεταφραστή, με θέμα «Ο Μπόρχες στο Ρέθυμνο», που θα πραγματοποιηθεί την Τρίτη 8 Απριλίου και ώρα 20:30 στο Σπίτι του Πολιτισμού στο Ρέθυμνο.
Αντικείμενο της ομιλίας θα είναι η παρουσία του Αργεντινού Χόρχε Λουίς Μπόρχες στο Ρέθυμνο και η τελετή αναγόρευσής του σε επίτιμο διδάκτορα της Φιλοσοφικής Σχολής του Πανεπιστημίου Κρήτης, που έγινε στις 12 Μαΐου 1984 στο Ωδείο Ρεθύμνου. Ο Μπόρχες, ένας από τους σπουδαιότερους λογοτέχνες του 20ού αιώνα, ήρθε στην πόλη συνοδευόμενος από φίλους και μεταφραστές του, ανάμεσα στους οποίους ήταν και ο Δημήτρης Καλοκύρης. Ο ομιλητής θα φωτίσει επίσης όψεις του έργου του μεγάλου Αργεντινού συγγραφέα.
Θα απαγγελθούν ποιήματα του Χ. Λ. Μπόρχες και του Δημήτρη Καλοκύρη από φοιτήτριες του σεμιναρίου δημιουργικής γραφής της Αγγέλας Καστρινάκη, με τη συνοδεία κιθάρας.

Ενημερωτική ομιλία για τη χρήση του διαδικτύου από ανηλίκους και την ασφαλή πλοήγηση
2025-04-09 18:00 | 15ο Δημοτικό Σχολείο Ρεθύμνου, Κουρητών 9, Ρέθυμνο, Ρεθύμνου, 74100, Ελλάδα
Ενημερωτική ομιλία για τη χρήση του διαδικτύου από ανηλίκους και την ασφαλή πλοήγηση θα πραγματοποιηθεί την Τετάρτη 9 Απριλίου 2025, στις 18:00 στο Αμφιθέατρο του 15ου Δημοτικού Σχολείου Ρεθύμνου
Εισηγήσεις:

Ορθή χρήση του Διαδικτύου από Ανηλίκους
Μπογά Ανδρονίκη, Ψυχολόγος, Επιστημονικά Υπεύθυνη Κέντρου Πρόληψης Π.Ε. Ρεθύμνου.
Ασφαλής Πλοήγηση & Κίνδυνοι στο Διαδίκτυο
Υπαστυνόμος Β’ ΣΤΑΥΓΙΑΝΟΥΔΑΚΗΣ Εμμανουήλ, Προϊστάμενος Γραφείου Γενικής Αστυνόμευσης
Υπαστυνόμος Β’ ΚΙΑΓΙΑΔΑΚΗΣ Γεώργιος, Γραφείο Τεχνικής Υποστήριξης και Εξοπλισμού Πληροφορικής

Θέματα που θα καλυφθούν:

Σημασία της ασφαλούς πλοήγησης και ο ρόλος της Τεχνητής Νοημοσύνης.
Ο ρόλος της οικογένειας στην ορθή χρήση του διαδικτύου.
Ακατάλληλο περιεχόμενο στο διαδίκτυο (βία, πορνογραφία, ρατσισμός).
Κίνδυνοι από Deepfakes και παραπληροφόρηση.
Κίνδυνοι από διαρροή προσωπικών δεδομένων.

Είσοδος: Ελεύθερη και ανοιχτή στο κοινό.
Σας περιμένουμε για μια σημαντική συζήτηση που αφορά την ασφάλεια των παιδιών μας στο διαδίκτυο.
Συνδιοργάνωση:
Κέντρο Πρόληψης Ρεθύμνου & 15ο Δημοτικό Σχολείο “Ανδρέας Νενεδάκης”
Με την υποστήριξη της Ελληνικής Αστυνομίας

Ημερίδα ενημέρωσης με θέμα: «Το Εσπερινό ΕΠΑΛ Σπηλίου – Πυλώνας Εκπαίδευσης και Ανάπτυξης στον Δήμο Αγίου Βασιλείου»
2025-04-09 18:30 | Δημαρχείο Σπηλίου, Σπήλι Ρεθύμνου, Σπήλι Ρεθύμνου, Ρεθύμνου, Ελλάδα
Ο Διευθυντής και ο Σύλλογος Διδασκόντων του Εσπερινού ΕΠΑΛ Σπηλίου, με ιδιαίτερη τιμή, σας προσκαλούν στην ημερίδα ενημέρωσης με τίτλο: «Το Εσπερινό ΕΠΑΛ Σπηλίου – Πυλώνας Εκπαίδευσης και Ανάπτυξης στον Δήμο Αγίου Βασιλείου»
Τετάρτη 9 Απριλίου 2025
Ώρα: 18:30
Αίθουσα Εκδηλώσεων Δημαρχείου Αγίου Βασιλείου – Σπήλι
Στόχος της εκδήλωσης είναι η ενημέρωση για τις δυνατότητες που προσφέρει το σχολείο μας σε ανήλικους και ενήλικες μαθητές, με έμφαση:
– Στην απόκτηση απολυτηρίου Λυκείου
– Στην εκπαίδευση στους τομείς της Γεωπονίας ( Φυτική Παραγωγή, Τεχνολογία Τροφίμων) και της Οικονομίας (Επιχειρήσεις – Τουρισμός)
– Στη δυνατότητα συνέχισης σπουδών στην τριτοβάθμια εκπαίδευση
– Στο πρόγραμμα μαθητείας και τη σύνδεση με την τοπική αγορά εργασίας
Η παρουσία σας θα αποτελέσει έμπρακτη στήριξη και ενδιαφέρον στην προσπάθεια του σχολείου μας, η οποία στοχεύει στην ενδυνάμωση των εκπαιδευτικών και επαγγελματικών ευκαιριών για τους δημότες του Δήμου Αγίου Βασιλείου και στην αξιοποίηση των αναπτυξιακών δυνατοτήτων της περιοχής μας.
Πρόγραμμα Ημερίδας
● 18:30 – Προσέλευση
● 19:00 – Καλωσόρισμα από τον Διευθυντή
● 19:15 – Παρουσίαση Προγράμματος Σπουδών – Ειδικοτήτων
● 20:00 – Παρουσίαση του Προγράμματος Μαθητείας
● 20:15 – Συζήτηση με το κοινό
● 20:30 – Λήξη εκδήλωσης
Για πληροφορίες:
Τηλ.: 6932214503
Email: epalespspiliou@sch.gr

Ομιλία της Μαριάννας Καλαϊτζιδάκη με θέμα «Tαξιδεύοντας στη Μαδαγασκάρη»
2025-04-09 20:00 | Τοπικό Τμήμα Δυτικής Κρήτης Ελληνικής Σπηλαιολογικής Εταιρείας, Neofitou Patelarou, Rethymno, Ρέθυμνο, 741 31, Greece
Η καθηγήτρια του Παιδαγωγικού Τμήματος Δημοτικής Εκπαίδευσης, κ. Μαριάννα Καλαιτζιδακη θα μοιραστεί ταξιδιωτικές αναμνήσεις και εικόνες από τη Μαδαγασκάρη, το τέταρτο σε μέγεθος νησί της γης, ένα εργαστήριο της εξέλιξης, με την τόσο ιδιαίτερη και μοναδική βιοποικιλότητα.
Τα δένδρα μπαομπάπ, οι λεμούριοι, τα εξωτικά νησιά στο Βορρά, οι ημιερημικές περιοχές του Νότου, τα τροπικά δάση και οι ορεινές περιοχές της ενδοχώρας αλλά και οι κάτοικοι με τα ξεχωριστά έθιμα, θα ζωντανέψουν μεσω προβολής στα φιλόξενα γραφεία της Σπηλαιολογικής Εταιρείας Ρεθύμνου, την Τετάρτη 9 Απριλίου, στις 8μμ, στην οδό Νεοφύτου Πατελάρου 14.

Performance - παρουσίαση του νέου βιβλίου του Αχιλλέα Γεωργίου με τίτλο «Γιατί Ζεις;»
2025-04-10 19:30 | Σπίτι του Πολιτισμού, Βερνάδου 10, Ρέθυμνο, Ρεθύμνου, 74100, Ελλάδα
Την Πέμπτη, 10 Απριλίου 2025, στις 19:30, στο Σπίτι του Πολιτισμού στο Ρέθυμνο, θα πραγματοποιηθεί μια performance-παρουσίαση του νέου βιβλίου του Αχιλλέα Γεωργίου με τίτλο «Γιατί Ζεις;».
Παρουσίαση – απαγγελία:

Ελένη Δάγκα (Σκηνοθέτρια – δασκάλα θεάτρου)
Αντώνης Πολυχρονάκης (Λαϊκό Πανεπιστήμιο Ρεθύμνου)
Μαρία Νικολακάκη (Συντονίστρια Ρεθύμνου: Μανώλη μαζί μπορούμε – Σχολή Αγάπης Εαυτού)

Συνδιοργάνωση: Λαϊκό Πανεπιστήμιο Ρεθύμνου – Σχολή Αγάπης Εαυτού Ρεθύμνου – The Garage Theatre
1ο μέρος: Performance
5 διαφορετικοί χαρακτήρες θα μας δείξουν 5 λόγους που αξίζει να ζει ο Άνθρωπος. Κάθε χαρακτήρας συνδέεται με έναν από τους 73 λόγους που είναι γραμμένοι στο βιβλίο «Γιατί Ζεις;».
2ο μέρος: Η στιγμή της Αλήθειας. Ανώνυμες ερωτήσεις από το κοινό (Q & A).
Οι παρευρισκόμενοι έχουν την ευκαιρία να γράψουν ανώνυμες ερωτήσεις σε ένα κουτί, για να απαντηθούν στο 2ο μέρος της εκδήλωσης από τον Αχιλλέα Γεωργίου.
Μετά το τέλος της παρουσίασης ο συγγραφέας του βιβλίου θα υπογράψει αντίτυπα σε όσους επιθυμούν.
